براهيم سعدون

براهيم سعدون (ب روسية: )، تولد ف 21 غشت 2000 ف مكناس، هّوا طالب مغريبي ف لمعهد لپوليطيكنيك د كييڤ دخل معا لقوات لمسلحة لؤكرانية كا مقاتل متطوع ف لحرب مابين روسيا ؤ ؤكرانيا، ؤ مورما تشد حكمات عليه لمحكامة لعليا د لجمهوية شعبية د دونيتسك ب لاعدام. تحكم عليه ب تهمة لارهاب ؤ بلي راه مرتزق. لمجليس لوطني د حقوق لانسان د لمغريب قال بلي لحوكم ماشي شرعي ؤ ݣاعما كيحتارم لمعايير دّولية، ؤ زادو بلي براهيم تحط ف ضروف اكراه ستيتنائية. حياتو، لقراية ؤ لخدمة لعسكارية. براهيم سعدون مغريبي مشا ل ؤكرانيا باش يقرا لهنداسة ؤ لعولوم د لفضا ف معهد لپوليطيكنيك د كييڤ، كلية لايروديناميك ؤ طيكنولوجيات لفضا ف عام 2019. تجدب ب لكاليطي د تعليم مقارنة معا تامان. مورما وصل ل ؤكرانيا، دوز عام ف تّدريب لعسكاري كا شرط ف لقراية د طيكنولوجيات لفضا. ؤ بسباب هادشي، تعطا ل براهيم لجينسية لؤكرانية، علا حساب عائيلتو، ب زيادة علا لجينسية لمغريبية لي عندو. ف لجاميعة، تلاقا ب بزاف د لؤكرانيين لي ولاو صحابو، خصوصا ف ليبواط. كيوصفوه صحابو بلي راه طالب مربي ؤ ضريف، ؤ كيهضر تلاتة د لوغات مزيان ؤ عندو لاباز ف جوج د لوغات خرين. كان قادر يربط علاقات معا نّاس ب لحس ديال ضحك ؤ لمعرفة. كيقولو صحابو بلي حس ب رتيباط كبير ب ؤكرانيا لدرجة بلي كان مستاعد يموت علاود لبلاد. كان عارف لمخاطر لي كاينين ؤ كان مستاعد يتحمل لعواقب. ف نونبر 2021، اجل براهيم قرايتو باش يتطوع كا عضو مسجل ف لجيش لؤكراني، ؤ سنا كونطرا. صاحبتو قالت ف واحد لانطيرڤيو بلي ݣاعما كان كيهضر بزاف علا لقرار ديالو قبل. دخل معا لعسكر باش يحارب "ضلم"، ؤ حتا باش ياخد تجريبة ف لعسكر، لي علا حساب ما قالو صحابو كانت حاجة مهمة حيت باه كان عسكري. خدم ف لجيش شيفور ؤ طرجمان حيت كيعرف رّوسية، لؤكرانية، لفرانساوية، لعربية ؤ لامازيغية. لغزو رّوسي د ؤكرانيا د 2022. ف شهورا لي سبقو لغزو، تصافط براهيم ل ماريوپول، فين خدم معا لبريݣاد 36 د مشاة لبحرية. قبل لحرب، كانت ؤكرانيا بلاد معروفة ب لقراية ؤ كانو لمغاربة تاني اكبر ݣروپ د طلبة لبرانيين ف لبلاد (بعد لهنود). ملي بدا لغزو رّوسي، دار لمغريب عملية باش يرجع لمواطنين ديالو، ؤ كان مفروض بلي يرجع علا طريق پولونيا. علا حساب لحوكومة لمغريبية، لاغلبية د طلبة رجعو ل لمغريب. مورما بدا لغزو، حارب معا لقوات لؤكرانية ف مدينة ماريوپول لي تحاصرات. شدات لقوات رّوسية براهيم ف نص د ابريل 2022، ملي حاولات لوحدة ديالو تهرب من ماريوپول ولاكين فشلات. كيقولو مصادر خرين بلي تشد ف 12 مارس ف لمنطاقة د ڤولنوڤاكا ف لجيهة د دونيتسك، ؤ لي هي مدينة دمرها لقصف. مور هادشي، دوزات لقناة لولة رّوسية ڤيديو د واحد لانتيرڤيو معاه، فين توصف بلي راه مرتزق. علا حساب ما جا، ف هاد لقطات، قال بلي كان خايف بزاف ف لوقيتة لي تشد فيها. دافع براهيم سعدون علا لبراءة ديالو من تهمة "لمرتزقة" والاكين عتارف ب تورط ديالو ف لقتيلة. لمحاكمة ف جمهورية دونيتسك شّعبية. مورما تشد، داوه ل دونيتسك ؤ تحكم عليه معا جوج مقاتلين نݣالزة، ايدن اسلين ؤ شاون پينر (لي كان عاون براهيم ف فيسبوك باش يلتاحق ب لقوات). بعد محاكمة شكلية، تحكم عليه ب لاعدام. ؤ قالت لموحامية د براهيم، يلينا ڤيسنينا، بعد لمحاكمة بلي ماكانتش كاتوقع لحوكم ؤ وصفاتو بلي "قاسح بزاف". شّرعية د لوضع د مرتزقة ؤ لحوكم د لاعدام كان فيه تساؤل كبير، لبدية بلي جمهورية دونيتسك شّعبية كاتعتابر قانونيا طرف من ؤكرانيا من عند لغالبية د لبلدان، ؤ بلي ف لوقيتة د لحوكم ماعندش ؤكرانيا ولا روسيا حتا قانون كيدي لعقوبة لاعدام. خداو ب تلاتة احكام بحال بحال ف نفس لمحكامة. قالت لامم لمتحدة بلي هاد احكام لاعدام تقدر تعتابر جريمة حرب. علا حساب روسيا، عندو شهر باش يستانف، ؤ يلا نجح، تقدر تخفف لعقوبة ديالو ل 25 عام ولا لحبس مؤبد. ف 12 يونيو، قال دينيس پوشيلين، لقايد د جمهورية دونيتسك شّعبية، بلي ماخصش تعطا رحمة لبراهيم ولا لمقاتلين لخرين، ؤ قال بلي: "جاو ل ؤكرانيا باش يقتلو ناس علاود لفلوس. داكشي علاش ݣاعما كيبانلي بلي كاين شروط ل تخفيف ولا تبديل لحوكم". نتاقدات ناطاليا نيكونورڤا، وزيرة خارجية جمهورية دونيتسك شّعبية، نݣليز ؤ لمغريب ؤ قالت بلي "راهم مامهتمينش ݣاع ب لمصير د لمواطنين ديالهم"، ؤ اكدات بلي هاد لبلدان ݣاعما تواصلو معاها. ف 14 يونيو، طالبو شي فراقي ف لبرلمان لمغريبي وزير لخاريجية ناصر بوريطة، لي مكلف حتا ب لمغاربة لي عايشين برا، باش يحضر جلسة د لاسئلة شفوية، والاكين رفض. بعد لمحاكمة، ناقش لپروپاݣانديسط رّوسي ڤلاديمير سولوڤيوڤ ف لبرنامج ديالو لمعروف طرقان مختالفة باش يتقتلو ب تلاتة، فين ناقش واش خص يتقرطسو ولا يتشنقو ولا يتقطعو لطروفا ولا يطلقوهوم مقابل لفلوس. طالبو صحابو لؤكرانيين نݣليز باش تعاون باش يتطلقو، من بينهم واحد صاحبو ؤكراني كيعيش دابا لاجئ ف شمال د نݣليز. ؤ علا حساب صاحبتو، لعقوبة د براهيم تقدر تكون نتيجة لمحاولة "زيادة ف تامان ديالو"، لكنها ماعارفاش شنو باغيين رّوس ف لمقابل ديالو. كانت اخر مرة هضرات معاه ف 27 مارس. ف 21 يونيو، خت براهيم قالت بلي صّحافة لمحلية ف لمغريب ؤ بزاف د ناس ف صوشل ميديا حتافلو ب لمحاكمة د خوها. جورنال لݣارديان دكر بلي لاراء لي كاتشجع روسيا منتاشرة بزاف ف شّرق لاوسط ؤ افريقيا كتر من ؤروپا. طليق. ف 21 شتنبر، دارت وزارة لخارجية سّاعودية بلاغ بلي تّدخل لي دار ولي لعهد محمد بن سلمان نجح باش يتحررو عشرة د لمحابسيا تشدو ف لحرب د ؤكرانيا، من بينهم لمغريبي براهيم سعدون. لفاميلة ديالو ماعلمها تا حد، تا من لحوكومة لمغريبية، ولاكين ختو ايمان سعدون تعرّفات عليه ف شي تصاور تخادو ملي وصل ل سّاعودية. بات سعدون دار تصريح قال فيه بلي لماليك محمد سّادس تدخل شخصيا ف هاد ضوسي. لملايري رّوسي رومان ابراموڤيتش قال بلي حتا هو لعب "دور مهم" ف صفقة د تبادل د لمحابسيا. ف 24 شتنبر، وصل براهيم سعدون ل لمغريب ؤ ستقبلاتو فاميلتو ف مطار كازا. لواليد ديالو شكر سّلطات ديال سّعودية و د لمغريب حيت عاونو ف طلاق سراحو.